Birthe Skaarup (DF), 2003-05-13:
Rapporten »Fosterdiagnostik og risikovurdering« er i øjeblikket til høring hos en række parter.
Fra flere sider har der gennem et stykke tid lydt røster om eftersyn af den service, som det offentlige tilbyder de gravide, og det er vel på den baggrund, at rapporten er blevet til.
Den forudgående debat har drejet sig meget om screening eller ikke screening, om alle gravide uanset alder eller for den sags skyld helbred skal have mulighed for en række undersøgelser, der eventuelt kan afsløre de risici, der f.eks. er for at føde et barn med Downs syndrom.
Efter min vurdering har debatten gået meget på, om vi skal have en målrettet frasortering af en bestemt gruppe mennesker.
I dag er tilbuddet som bekendt, at såfremt man er over 35 år - det har andre også været inde på - eller har særlige arvelige sygdomme, kan man få tilbudt en moderkagebiopsi eller en fostervandsprøve med henblik på abort, såfremt der viser sig at være tegn på, at et kommende barn vil få en alvorlig sygdom.
Det er altså således, at man pr. automatik bliver udpeget til at være i risikogruppen, uanset om den gravide kvinde ønsker det eller ej.
Arbejdsgruppen bag den nye rapport foreslår, at denne grænse nu ophæves, idet alderskriteriet er det mindst pålidelige til risikovurdering blandt alle de metoder, som i dag er mulige, også fordi alderen ikke er det eneste, der markerer, at der kan være eventuelle sygdomme hos fostret.
Deraf følger, at alt for mange tilbydes moderkage- eller fostervandsprøver.
I stedet for skal der så nu gives et generelt tilbud om eksempelvis blodprøver og nakkefoldsscanninger, og det synes vi sådan set er udmærket.
De gravide kvinder frikendes nu næsten i forhold til bestemte sygdomme hos fostret, fordi det hurtigt kan afklares, om risikoen overhovedet er til stede.
Jeg vil gerne pointere, at for Dansk Folkeparti handler det ikke om, at man via fosterdiagnostik koncentrerer sig om, hvorvidt man skal begrænse antallet af handicappede børn og især mongolbørn.
Børn med Downs syndrom kan være dejlige og glade børn, og jeg vil ikke acceptere, at man blot går efter Downs syndrom.
Såfremt alle børn med Downs syndrom ender som en abort, går man efter min vurdering ud over en etisk grænse.
Mange forældre til mongolbørn fortæller også, hvorledes børnene har beriget deres liv og lært dem meget om anderledes mennesker og også i mange tilfælde har ført hele familier ind på andre interesseområder netop til gavn for andre udviklingshæmmede. Det, jeg gerne vil give udtryk for, som også andre forældre har videregivet til mig, er, at det under ingen omstændigheder er tragisk at få et barn med Downs syndrom.
Et samfund bør efter min vurdering også måles på, hvorledes vi netop tager os af vores svageste grupper.
Fosterdiagnostik er et etisk spørgsmål, som er udmærket at få diskuteret, så vi ikke som sagt hindrer, at børn med alvorlige sygdomme fødes.
Nu er alle partier så her i dag blevet enige om et forslag til vedtagelse.
For Dansk Folkeparti handler det i høj grad om menneskeværd, sådan som det også gør for de øvrige, der er med på denne vedtagelse.
Som sagt er vi fuldstændig enige om, at en gravid skal have en god og kvalificeret rådgivning, hvor økonomien ikke skal sætte en barriere for tilbuddet til den gravide.
Samtidig skal de gravide kvinder i høj grad have mulighed for selvbestemmelse i de afgørelser, som de skal træffe - det er den vej, trenden går - men på et niveau, hvor den afgørelse, de træffer, sker på baggrund af en ordentlig information, så man stadig væk kan være i lykkelige omstændigheder.
Vi tilslutter os som sagt det forslag til vedtagelse, som er fremsat fra Kristeligt Folkepartis side.